De unge er vilde med poetry slam. Vilde med at lege både med lyd, krop og performance. 15 unge er lige nu på kursus på Brønderslev Forfatterskole.

Ordene flyder rundt i de lokaler som Brønderslev Forfatterskole i denne uge har lånt af Nordjyllands Idrætshøjskole. - Vi har et fuldt booket hold til vores kursus i poetry slam. De unge kan godt lide, at det er levende kunst. Det er et mix af sjove digte, skæve historier og en god performance. Du laver en skøn historie og fremfører det foran andre, fortæller Peter Dyreborg, der underviser og er dansk mester i poetry slam. I alt har 15 unge fra hele lander taget turen til Brønderslev for at lure tricks af fra den danske mester. - Du har ingen rammer, som du skal holde dig inden for. Det må gerne være frækt og sjovt, og det kan jeg godt lide, fortæller 16-årige Carl Christian Abrahamsen, der kommer fra København. Poetry Slam er udfordrende og grænseoverskridende, og de unge kan godt lide, at de selv bestemmer det endelige udtryk: - Der er ingen grænser i den her kunst, det er frit og man kan bare slå sig løs, foræller 19-årige Klara Nymo fra Thisted. Kurset afsluttes med en opvisning foran mindst 100 mennesker. - Mange af de unge, tror ikke de kan stå på en scene og fremføre et digt, men her sidst på ugen så får de helt sikker oplevelsen: "Wow, kunne jeg det, nøj hvor fedt, fortæller underviser Peter Dyreborg.